
Prome Minister ta reuni cu Kwartiermaker Sahayra Kelly: 


‘OMBUDSMAN’, DEFENSOR DI PUEBLO TA 
UN PRIORIDAD PA ARUBA 


Parlamento unanimamente ta sostene e instituto importante aki 

‘Ombudsman’, Defensor di Pueblo ta un prioridad pa Aruba. 
Parlamento unanimamente ta sostene e instituto importante 
aki, cu pronto lo bira realidad. Diahuebs mainta Prome Minister 
Evelyn Wever-Croes a reuni cu e Kwartiermaker, Sahayra 
Kelly pa wordo informa riba con e planificacionnan di e oficina 
aki ta bayendo. 


Desde cu Gabinete Wever-Croes a tuma over gobernacion, 
a pone e ser humano central y ta trahando pa wak cua ta e 
formanan pa duna miho proteccion na e ser humano. Aruba ta e 
unico pais den Reino cu no tin un Ombudsman. Un Ombudsman 
ta un defensor di pueblo. Caminda cu un ciudadano ta sinti cu 
e no a wordo bon trata door di un departamento di Gobierno, 
e por acudi na un Ombudsman kende lo studia e caso y duna 
conseho na Gobierno con pa actua. Si e ciudadano ta sinti cu 
su derechonan no a wordo cumpli cu nan, of ta wordo trapa 
den e proceso di pidi permiso, tereno, restitucion di Impuesto, 
ta algun casonan valido cu un ciudadano por acudi na un 
Ombudsman. 


Señora Sahayra Kelly ta prepara pa despues cu e ley pasa, 
habri solicitudnan di Ombudsman, Kinder-Ombudsman y 
demas funcionnan cu e oficina ta rekeri. Posicionnan aki lo 
wordo yena primeramente door di hendenan cu ya ta trahando 
den Gobierno caba mirando cu tin un 'personeelstop' na 
vigor. Oficina di Ombudsman ta bay ta un instituto totalmente 
independiente di Gobierno pa garantisa miho servicio pa 
atende cu derechonan di ciudadanonan. 


Prome Minister ta un promotor tras di e ley aki pa bin cu e 
Ombudsman y ta spera cu pronto e ley di Ombudsman ta bay 
Parlamento pa wordo trata. 


Prome Minister Evelyn Wever-Croes: “Esaki ta un proyecto cu 
mi a cuminsa 5 aña pasa caba, tempo mi tawata den oposicion. 
Y awo esaki lo bira un realidad pa asina cada ciudadano di nos 
pais por sinti e siguridad cu nan derechonan lo wordo respeta. 
Di e manera aki e ser humano ta wordo poni central”. 

Prome Minister Evelyn Wever-Croes: 
Durante e lansamento oficial di Aruba su SDG “Young Voices” 


PROME MINISTER A ENCURASHA E 
HOBENNAN PA NAN CONCENTRA RIBA NAN 
META PA CONSCIENTISA NOS COMUNIDAD 


Diahuebs anochi na Cas di Cultura a tuma luga e lansamento 
oficial di Aruba su SDG “Young Voices'. SDG Aruba a invita 
hobennan entre 15-30 aña pa bira un SDG Young Voice y 
asina hiba e mensahe di e SDG's di Nacionnan Uni. Varios 
hoben a tuma e reto y diahuebs anochi nan a keda presenta. 


Nacionnan Uni a stipula metanan pa crea un miho mundo na 
2030, Metanan di Desaroyonan Sostenibel, SDGs. Prome 
Minister Evelyn Wever-Croes a expresa cu ta algo hopi bunita 
cu algo asina importante cu a wordo crea door di adultonan, 
wordo traspasa na nos hobennan pa asina nos hobennan 
inspira nos comunidad pa biba segun e metanan stipula di 
SDGs. 


“Den nomber di Gobierno di Aruba, mi ta gradici cada hoben 
cu ta acepta e reto aki y dedica bo tempo liber tumando un 
responsabilidad pa conscientisa nos comunidad riba e metanan 
di desaroyonan sostenibel. Boso lo ta di gran ayudo tanto pa 
Gobierno y nos comunidad tumando un reto asina importante”. 


Prome Minister a encurasha cada un di e SDG “Young Voices’ 
cu a wordo apunta, pa nan no laga nada stroba nan pero 
concentra riba nan meta di e responsabilidad cu nan a tuma y 
conscienisa nos comunidad especiamente nos hobennan. 


Prome Minister a felicita Jocelyne Croes y Amy Richards di 
SDG Aruba pa e tremendo trabou. 
Danki y hopi exito cu e proyecto aki. 

MINISTER di Desaroyo Teritorial, Infrastructura y Medio Ambiente 

LO CONTINUA CU MANEHO CU TA 
PROMOVE DESAROYO BALANSA TENIENDO 
PROTECCION DI NATURALESA NA CUENTA 

Dialuna 3 di februari a tuma luga rueda di prensa semanal di 
Gobierno di Aruba. Durante di e rueda di prensa aki Minister 
Marisol Lopez - Tromp a elabora riba e vision di Ministerio 
di Desaroyo Teritorial, Infrastructura y Medio Ambiente y a 
amplia riba e aspectonan di desaroyo balansa y proteccion di 
naturalesa. 


Ora cu ta trata desaroyo di Aruba hopi ta esnan cu kier pa 
stimula economia, sinembargo di otro banda tambe tin e 
necesidad pa conserva y proteha nos naturalesa. Pues ora cu 
mester tuma decisionnan, como mandatario ta importante pa 
tene esaki den balans, Minister Lopez - Tromp a splica. 


Si mira durante e ultimo añanan, mas y mas comunidad ta 
expresa nan nivel di conscientisacion y preocupacion riba e 
balansa aki y e importancia di mihor calidad di bida. Gobierno di 
su banda tambe a sa di percura pa e aspectonan aki cana mas 





mihor cu ta posibel a traves di diferente iniciativa manera entre 
otro e Ruimtelijk Ontwikkelingsplan (ROP) cual Parlamento a 
aproba mas cu 10 aña pasa y cu mas o menos 2 aña pasa, ex 
Minister Otmar Oduber a pone enfasis riba esaki bek. Ademas 
a enfoca riba mehoracion di e proceduranan cu tin den e 
departamentonan di MinROIM na bienestar di comunidad, cual 
a wordo hopi neglisha durante ultimo añanan. 


Pa conclui, Minister Lopez - Tromp a indica cu ta importante 
pa accentua cu e manehonan aki ta continua y lo sigui hiba un 
maneho cu ta tene cuenta cu areanan den comunidad cu tincu 
keda proteha. Naturalmente teniendo na cuenta cu e cartera aki 
no solamente ta encarga cu proteccion di naturalesa, pero e ta 
esun cu ta stimula economia tambe a traves di proyectonan y 
otorgamento di tereno cual ta un medio pa yega na mehoracion 
di calidad di bida di nos hendenan y creacion di trabou pa nos 
habitantenan. 

MINISTER LOPEZ - TROMP A TENE REUNION 
CU DEPARTAMENTONAN DI INFRA PA TRATA 
CAMBIONAN TUMANDO LUGA 


Dialuna Minister di Desaroyo Teritorial, Infrastructura y 
Medio Ambiente Marisol Lopez - Tromp a reuni cu diferente 
departamento cu ta resorta bou di e Ministerio, poniendo 
enfasis riba trabounan tumando luga pa brinda mihor servicio 
na pueblo. 


Meta di e cambionan ta pa aumenta transparencia y eficiencia 
den e departamentonan cu comunidad ta haci uzo di dje pa 
entrega peticionnan pa logra metanan manera propio cas 
of negoshi. Den corto splica, proceduranan cu comunidad 
mester por spera cu ta tuma luga den forma transparente. Cu 
e cambionan aki ta bin renobacion di infrastructura parti paden 
di e edificio di infra (DLV/DIP y DOW), digitalisacion y training 
pa empleadonan, Minister Lopez - Tromp a informa. 




















EN CONEXION CU DIA MUNDIAL DI WETLANDS (WORLD 
WETLANDS DAY), CU TA CELEBRA DIA 2 DI FEBRUARI DI TUR AÑA, 
DEPARTAMENTO DI NATURALESA Y MEDIO AMBIENTE (DNM) KIER 
A CONSCIENTISA COMUNIDAD DI ARUBA TOCANTE E ROL VITAL DI 

WETLANDS PA NOS ISLA Y NOS PLANETA 


E dia aki tambe ta marca e fecha cu na aña 1971 riba 2 di 
februari n'e ciudad Irani yama Ramsar, a bin na vigor e tratado 
intergubernamental ‘Convention on Wetlands’, awendia mihor 
conoci como ‘Ramsar Convention’. 

Riba e dia aki a scoge pa conscientisa un y tur riba e importancia 
di un wetland. Pero kico ta un wetland? E definicion di un 
‘wetland’ por ta hopi amplio, pa awor nos tur mester sa cu ora 
nos ta papia di un ‘wetland’ nos ta referi n'e areanan manera 
un bahia, saliña of tanki, cu generalmente ta cubri di awa y tin 
biaha cu lodo, pues un area muha, sea artificial of natural, unda 
awa por ta para of ta core, permanente of temporal, fresco, 
braak of salo, incluyendo e areanan terestre of parti di lama. 
Na Aruba nos conoce varios wetland. Pa menciona algun nos 
tin Saliña di Malmok, Saliña di Savaneta, e Plas na The Mill, 
Bubali Plas, Isla di Oro, Santo Largo, Mangel Halto y Spaans 
Lagoen. E 4 ultimo menciona ta area protegi y ta bou maneho 
di Parke Nacional Aruba. 

Cada wetland tin un funcion ecologico y ta brinda un of mas 
servicio ecologico. 


Funcion di un wetland ta inclui: Un wetland ta yuda den e 
proceso di elimina contaminacion. 

E rifnan di coral hunto cu yerba di lama y e matanan di Mangel ta 
brinda proteccion na nos costa contra posibel desaster natural 
manera horcan, tsunami, inundacion pa motibo di olanan halto 
y grandi dor di hopi biento. 

Un wetland tin un rol importante den stabilisa emision di e gas 
cu ta wanta calor, mas mihor conoci como greenhouse gasses 
(GHG). Wetlands tin e capacidad pa absorbe y retene cantidad 
grandi di awacero. 

Mientras 40% di tur especie ta biba of haci uzo di un wetland 
pa multiplica of reproduci, un wetland tambe ta atrae hende pa 
recreacion y asina disfruta di e bunita naturalesa cual na su 
turno tin beneficio positivo pa nos salud. 

Considerando e importancia di un wetland ta bon pa nos cuida 
nos wetlands, mantene nan limpi di sushi, educa nos yiunan 
riba esaki y hunto conserva, protega y haci uzo di esaki na un 
forma responsabel, sostenibel y sin explota e areanan aki. 


PINUNA 

MINISTER XIOMARA RUIZ-MADURO 


MINISTER di Finansa, Asuntonan Economico y Cultura 


Dia di Betico: 

MINISTER XIOMARA MADURO TA GRADICI 
CUERPO CONSULAR Y REPRESENTANTENAN 
PA NAN PRESENCIA DURANTE ACTO 
PROTOCOLAR 















di Betico tabata presente varios Consul y representante di 
Consuladonan aki na Aruba. Minister Xiomara Maduro den 
nomber di gobierno ta gradici tur Consul y representantenan 
di diferente pais pa nan presencia brindando honor y respet 
pa nos Libertador. Durante e Acto Protocolar den nomber di 
Asosacion Cuerpo Consular di Aruba, Señora Cecilia Arendsz, 
Consul Honorario di Costa Rica y Señora Magaly Guzman - 
Consul Honorario di Ecuador a haci e acto di ofrenda floral na WN 
estatua di nos Libertador Gilberto F. Betico Croes. Betico a 
demostra cu den union bo ta alcansa logronan grandi pa bo 
pais. 

MINISTER XIOMARA MADURO TA 
YAMA DANKI NA E INSTRUCTORNAN DI 
KIDPRENEURS WITH BIG IDEAS 


Recientemente Minister Xiomara Maduro tabatin un encuentro 
cu tur e docentenan di e programa “Kidpreneur$ with BIG 
Ideas' pa asina gradici nan pa e trabou boluntario cu nan a 
haci durante e periodo di februari 2018 te november 2019. 
“Kispreneur$ with BIG Ideas' a wordo organisa pa Iniciativia pa 
Desaroyo di Empresanan Arubano (IDEA) cu ta un unidad di 
Departamento Economico. 
















































E mandatario a yama danki na tur e instructornan: Sra. Jorainne 
Lacle-Giron cu a splica e hobennan tocante di 'Finansa', Sr. 
Benjamin Romney ex docente di EPI cu a instrui e muchanan 
con pa traha “tuna wrap’, Sr. Alejandro Villa di Garden Fresh 
Café cu a siña e hobennan con pa traha smoothie y juice fresco 
saludabel y Sra. Sandra van der Linde di Wall Painting Aruba 
cu a siña e muchanan con pa schets y verf riba canvas. 

E dignatario a gradici tambe Sra. Jeanine Dania di Artistic Bottle 
Aruba cu a consientisa e muchanan di con mester tene Aruba 
limpi y alabes a mustra nan con por gana placa haciendo esaki 
y a siña nan pinta riba botter resicla. 








Minister Maduro a yama danki tambe na Srta. Nyohmi van der 
Biezen di Community Museum y Museum of Industry cu hunto 
cu e muchanan a traha gel di aloë pa cabey y curpa, Sr. Bryan 
Solagnier di Elite Productioncu cu a mustra e muchanan kico 
tur por haci cu tecnologia ora tin un concierto, Sra. Marylu Ras 
y sr. Miguel Arrebola di Gianni's Group cu a siña e muchanan 
con pa promove producto y Sr. Dave Martinus di Action Coach 
cua elabora riba Marketing 8 Sales. 

E mandatario a gradici tur e instructornan cu boluntariamente 
a educa y a inspira nos hobennan di Traimerdia con pa bira 
futuro comerciante 








Minister Maduro tabatin un palabra di gratitud tambe pa sra. 
Judella Trim y sra. Louella Croes di IDEA pa nan tremendo 
trabou y dedicacion pa a haci e bunita proyecto aki posibel pa 
tur nos hobennan di Traimerdia. 


E dignatario a yama danki tambe na Setar y Traimerdia pa haci 
“Kidpreneur$' with BIG Ideas un exito rotundo. 

MINISTER XIOMARA MADURO A GRADICI 
TUR BOLUNTARIO PA NAN COOPERACION 
PA POR A HACI E CURSONAN DI IDEA y 
EXPRODESK UN EXITO 


Recientemente Minister Maduro tabata presente na 
Departamento Economico pa duna danki na tur e facilitadornan 
cua yuda haci e cursonan pa empresario den aña 2019 posibel. 























E mandatario a gradici e miembronan di prensa pa nan 
cooperacion pa a duna cobertura na e cursonan y mantene 
nos comunidad informa tocante di e cursonan cu IDEA y 
Exprodesk a organisa. 


Minister Maduro a yama danki tambe na henter e personal di 
Departamento Economico specialmente e ehecutivonan di e 
seccion di Exprodesk y IDEA cu tabata activo den organisa 
varios curso durante aña 2019. 






































x 
Dami 

MINISTER DANGUI ODUBE 


MINISTER di Turismo, Salud y Deporte 

MINISTER DANGUI ODUBER: 
GOBIERNO TA TUMANDO TUR PASO PA 
PREVENI CASONAN DI CORONAVIRUS CU LO 
POR DRENTA ARUBA 








Diadomingo atatardi gobierno di Aruba a yama un conferencia 
di prensa encuanto un update y proceduranan encuanto 
medidanan di precaushon pa cu esnan cu a bay celebra aña 
di chines y ta regresando Aruba. Na promer lugar gobierno 
ta enfatisa cu no tin niun caso di coronavirus aki na Aruba. 
Desde awe un procedura extra cu Aruba riba conseho di DVG 
y expertonan riba tereno di rampen a dicidi di hasi un control 
preventivo promer cu de-boarding tuma lugar. Den caso cu 
pasahero(nan) mustra sintoma hospital tin cambernan di 
isolacion disponibel y tin lugarnan di quarantain asigna pa 
esnan cu mester bay den quarantain pa evita contagio. 


Esnan yegando Aruba no ta bini di lugarnan na China cu ta 
conoci cu casonan di contagio. Tambe ta importante pa informa 
pueblo cue crusero cu ta yegando Aruba no tin coronavirus 





pero H1N1 conoci como influenza. Gobierno ta tumando tur 
paso conhuntamente cu profesionalnan y expertonan y ta 
actua riba consehonan di INternational Health Regulations pa 
asina mitiga y preveni casonan cu lo por drenta Aruba. Algo 
importante pa remarka ta cu Aruba no tin vuelo directo di China. 


Esaki kiermen cu promer un pasahero enbarca na Aruba e 
pasahero lo tin cu pasa diferente gateway na cual controlnan lo 
tuma lugar. Tin control na China y na hulanda y merca pa esnan 
cu ta bini di mainland China. Como extra precaushon Aruba 
lo eherce controlnan preventivo na momento cu tin conoci 
cu tin pasaheronan cu ta bini di mainland China. Gobierno ta 
reevaluando pasonan di control pa preveni y mitiga risiconan 
pa cu coronavirus. Tur medidanan ta na nan lugar den caso cu 
un caso lo presenta. 


MINISTER DANGUI ODUBER: 
MARRIOTT RESORT A INVERTI 62 MIYON 
FLORIN DEN RENOBACION 


Dialuna atardi Minister di Turismo Sr. Dangui Oduber a haci 
un bishita na Marriott Resort, na yegada e mandatario a wordo 
ricibi pa e General Manager Sra. Karen Chastain. 

Riba invitacion di Marriott nos a haci un site visit pa wak tur 
e inversionan cu a y ta wordo haci pa mantene y upgrade e 
hotel. Marriot mescos cu gobierno ta convenci den inverti y 
mehoracion di nan producto y awe nos a keda impresiona 
cu tur e inversionan cu ta wordo haci. Na e momentonan aki 
Marriot tin un grado di occupcion di 95%. 


Den ultimo añanan Marriott a inverti 62 miyon florin den 
upgrading. 

Ultimamente Marriott a bin ta haci diferente renovacion y 
cambio den e Resort, awo cu esakinan a termina a invita 
Minister Oduber pa presencia esakinan den persona. 


E renobacionnan a dura algun aña caminda a renoba varios 
area y cambernan di e Resort. E gym a haya un renobacion 
grandi, e lobby tambe a haya un renobacion grandi te cu e 
Starbucks. Pa locual ta e Tradewinds Lounge cu ta pa miembro 
exclusivo di e Tradwinds Club solamente, tambe a haya un 
upgrade. Tradewinds Lounge cu tabata na piso 8 a wordo re- 
aloca pa piso 1 y na piso 8 a construi 3 camber di hotel extra. 
Fuera di esaki tur e 411 cambernan existente di Marriott Resort 
tambe a wordo renoba. E area di terasa di e restaurant tambe 
a keda completamente cubri y e toiletnan di pafo tambe a ser 
re-aloca. 








E vision di Minister Dangui Oduber ta pa eleva e calidad di 
Turismo na Aruba y inversionnan manera esun di Marriott 
Resort sigur ta cuadra cu e maneho di Ministerio di Turismo. 
Aruba ta conoci pa ta un destinacion di calidad y e turista nan ta 
paga hopi placa nan pasashi y hotel. Pa e motibo aki producto 
Aruba mester cuadra tambe cu e prijs cu e turistanan ta paga. 
Turismo ta keda e driver principal di nos economia. 




















A 


DANKI NA DJE 


NOS TIN NOS PROPIO 


Gobernador 

DBIERNO DI ARUBA 


GABINETE WEVER-CROES 


2020 hua de 
INNOVACION Y ENSEÑANSA 





26 JANUARI - 2 FEBRUARI 2020 








Camara di Comercio a organisa su recepcion di aña Nobo. 
Aki a presenta nan secretaris y directiva nobo. Premier 
Wever-Croes y Minister di Husticia a asisti y a desea nan 
hopi exito. 


FUTURA a presenta su relato anual di 2019 na Premier 
Evelyn Wever-Croes, den cual nan a ehecuta mas di 40 
proyecto di Innovacion cu envolvimento di miles di persona. 
Den un recepcion ameno na Fort Zoutman, Premier Wever- 
Croes a anuncia cual ta e 5 prioridadnan pa cu innovacion 
den 2020; e-Government, 100-Innovations, B-lab na Santa 
Cruz, e-Learning cu di dos pilot school y vocational training 
riba tereno di cyber security. Den e siguiente dianan lo 
elabora mas riba cada un. 


Premier Wever-Croes a atende e conferencia di prensa di 
Quota International of Aruba den cuadro di e campaña di 
earplugs. Aumentando conscientisacion pa cuido di oido, 
especialmente nos muchanan mas den temporada di 
Carnaval 66. 


Archivo Nacional Aruba, recientemente a wordo digitalisa cu 
ayudo di DIA, pa cu esaki Premier Wever-Croes a realisa un 
bishita na ANA y por a presencia tur e avansenan. 


Diferente departementonan a firma un convenio nobo 
relaciona cu e seguro Medico adicional pa empleadonan 
publico y empleadonan publico cu pensioen, e asina yama 
AZV+. Premier a gradici tur pa nan cooperacion pa por a 


logra e proyecto bunita aki cu lo mehora e servicio di AZV. 


Arubaacelebra Dia di Betico dengranforma, cuuncelebracion 
cultural na Plaza Betico dia 24 di januari y riba dia 25 di 
januari den varios actividad rond di nos isla. Premier Evelyn 
Wever-Croes den su discurso durante e acto protocolar a 
comparti cu durante su bishita na scolnan un hoben a puntr'e, 
“si Betico tabata na bida, kico bo lo kier bis'e?”. Premier su 
contesta Tabata: “lo mi bis'e DANKI pasobra danki na dje 
nos por lanta nos yiunan den un pais liber”. Un Pabien na 
Minister Xiomara Maduro cu e celebracionnan oficial den 
cuadro di Dia di Betico, di cual e asistencia masal na Plaza 
Betico a surpasa tur otro celebracion cultural. Betico ta sigui 
biba den curason di nos pueblo. 


E siman cu a caba di termina, tabata un siman grandi 
pa Parlamento y Gobierno cu entrada di 2 hende muhe 
profecional, Darlaine Ersamus pa fraccion di MEP y Dellanira 
Maduro pa Fraccion di POR. Premier Wever-Croes a desea 
ambos hopi exito. Tur Minister a asisti na e huramentacion 
di Minister Marisol Lopez-Tromp yamand'e bon bini na 
Gabinete Wever-Croes y deseando e tur clase di exito. Pa 
prome biaha di historia Gobierno tin 3 minister femenino. 


Minister Glenbert Croes a sostene un reunion cu Directiva di 
Dialogo Tripartidista Social Laboral DTSL pa planificacion di 
trabao. Nos ta na caminda pa e siguiente Congreso. 

Continuacion Resumen di Siman 


Colegio Felipe B. Tromp a invita e yiunan di Betico pa bishita 
scol e dia despues di e proefwerk di Betico. Minister Glenbert 
Croes conhuntamente cu su ruman Gisette a bishita e scol 
unda cu a comparti un rato ameno cu nos muchanan. Nan 
fascinacion pa Betico ta un siguransa cu den nan man Betico 
lo mantene su luga den e historia real di nos Pais. 


Campaña di SCP pa conscientisacion pa temporada di 
Carnaval a inicia cu un tremendo video cu ta ilustra con e 
mucha ta experencia Carnaval. Muchanan chikito no ta disfruta 
di carnaval di mesun forma cu un adulto. E apelacion ta: Si bo 
yiu tin menos cu 5 aña, considera di uza un servicio di cuido 
certifica of laga un mayor keda cas cu e mucha. Pa informacion 
of conseho pa e cuido di mucha den temporada di Carnaval 
tuma contacto cu Tienda di Educacion na 161 (yamada ta 
gratis). 


Diasabra ultimo a inaugura e cabina den cual bo lo sinti y mira 
pa bo mes con un mucha ta experencia Carnaval. Un tremendo 
iniciativa di e PR team di SCP creando consciensa. Siguridad y 
bienestar di nos muchanan ta nos tur su responsabilidad. Ban 
cuida nos muchanan den carnaval 66. 


Minister Glenbert Croes a haci un bishita di cortesia na Hyatt 
durante cual e mandatario a expresa su gratitud pa e gran 
apoyo di Hyatt na e causanan social den nos comunidad. Na 
henter e famia di Hyatt...Aruba ta bisa boso danki. 


E prome reunion di aña di Sociaal Crisis Plan a tuma luga e 
siman cu a pasa, unda cu a reuni cu tur 22 socio den sector 
social, salubridad, enseñansa y husticia, pa asina elabora riba 
e ultimo desaroyonan y e plan di accion pa 2020 - 2021 di SCP. 
Tambe a elabora ariba e desaroyonan di e “Centraal Registratie 
Systeem" cu lo wordo activa medio 2020 como tambe e Codigo 
di Proteccion Infantil y Hubenil. 


Den Aña di Innovacion y Educacion Minister di Enseñansa a 
anuncia otro proyecto piloto innovativo. Minister di Enseñansa 
den colaboracion cu Minister di Asuntonan Social a inicia e 
trayecto di un modelo/ best practice pa loke ta centro di cuido 
di mucha hunto cu Amoriza Gunnink, kende tin un cadena di 
centronan asina innovativo. E prome tres aña di un ser humano 
ta esun di mas importante y intervencion tempran ta preventivo. 
Asina lo yuda mehora calidad di nos centronan di cuido di 
mucha. 


Tambe Minister di Enseñansa hunto cu Minister di Husticia a 
sinta cu directivanan di scol pa bin cu un plan di siguridad pa 
tur scol. Un scol sigur ta importante pa un y tur. 


Minister di Enseñansa a sigui reuni cu diferente actor pa yega 
e luna aki na inicio di JFK Center como e centro di educacion 
y innovacion. 


Comienso di siman Conseho di Minister a aproba nombracion 
di dos notario nobo. Na 2019 Minister di Husticia mr. Andin 
Bikker hunto cu Parlamento di Aruba a amplia e cantidad di 
cuponan pa por tin mas notario, pa asina por agilisa e cantidad 
di trabou cu a aumenta door di crecemento di nos economia y 
poblacion den transcurso di añanan. Despues di dicho cambio 
di ley un proceso di solicitud a wordo hiba y diamars ultimo 
Conseho di Minister di Aruba a aproba e proposicion di parti 
di Minister di Husticia pa nombracion di dos notario nobo, den 


persona di sra. mr. C. Mayrene Marugg-Helmeyer y sra. mr. 
Chamila A. Tromp. Esaki den cuadro di Conseho cu Minister 
mr. Andin Bikker a ricibi for di Corte Comun di Husticia, a base 
di e proceso di solicitud menciona. Ambos candidato tin varios 
aña trahando na Aruba como kandidaat-notaris y tin amplio 
experiencia den e ramo. Cu nombracion di e dos candidatonan 
adicional, Aruba lo bay conoce awor un total di 6 notario den 
funcion. 


Minister Bikker a cuminsa cu un ciclo di reunion cu ta wordo 
aprecia masha hopi mes cu diferente stakeholder pa cu e tema 
di siguridad. Asina durante siman Minister Bikker a reuni cu 
AHATA pa loke ta siguridad den area hotelero. Mirando cu 
Minister Bikker ta trahando pro-activamente pa optimalisa 
e siguridad conhuntamente cu stakeholdersnan, AHATA y 
AHSF di nan banda a invita un compania internacionalmente 
renombra pa reuni cu Minister Bikker pa conhuntamente 
mehora y optimalisa e siguridad den area hotelero. 


Minister Bikker tambe a reuni cu varios comerciante Chines. Pa 
loke ta siguridad nan a expresa cu nan ta haya cu Aruba ta mas 
sigur compara cu antes y a expresa aprecio pa e reunion y e 
manera structura cu kier sigui atende cu reunionan den futuro. 
Tambe a atende varios otro tema, entre nan e tema di ciere di 
frontera y su retonan pa cu importacion di fruta y berdura. 


Un otro di e serie di reunionnan tabata cu SMOA, SKOA y DPS, 
pa enfoca riba e aspecto di siguridad na e scolnan. Un di e 
metanan ta cu tur scol ta bay haya alarma di siguridad y tambe 
di candela. Poniendo e alarmanan ta evita cu otro scol por pasa 
den e caso lamentabel cu scol di Macuarima cu a conoce cu ta 
kiebro, destruccion y candela. 


Minister Bikker ademas a publica un “Request for Expression 
of Interest pa haya camaranan mas sofistica y adicional cu ta 
cuminsa for di Welcome Plaza te cu e area di Renaissance 
Market Place. Tambe ta reemplasando y ampliando diferente 
camara, debi na entre otro cambionan den infrastructura door 
di e proyectonan di Watty Vos Boulevard y Green Corridor. 
Ta bay tin mas ‘Request for Expression of Interest pa pone 
mas camara na diferente parti di nos isla y asina haci uzo di 
tecnologia cu hard- y software avansa. 


Minister di Husticia hunto cu Minister di Asuntonan Social y di 
Labor, durante conferencia di prensa di Gobierno diahuebs a 
trece dilanti cu lo bay manda un carta pa Minister di Husticia 
di Hulanda pa haya claridad referente un noticia preocupante 
cu a sali na Hulanda caminda Inspectie Justitie en Veiligheid 
lo a pidi pa cambia of suavisa cierto rapportnan y uno di nan 
ta regarda e caso di sr. Mitch Henriquez dfm.. Sr. Henriquez 
a perde su bida na 2015 na Hulanda despues cu agentenan 
policial a uza forsa contra dje cu consecuencia cu el a fayece. 


Diabierna anochi Minister Bikker tabata na celebracion di Dienst 
Brandweer pa felicita tur cu a cumpli nan añanan di servicio, 
a haya promocion of cu a haya nan certificado ARFF (‘Aircraft 
Rescue and Firefighting'). Un bunita celebracion unda Minister 
Bikker a felicita y bisa cada un di nan danki pa nan trabou y 
esfuerso dedica na bienestar di e Pueblo di Aruba 


Dialuna di siman cu a pasa Sra. Marisol Lopez - Tromp a despidi 
di 10 aña di trabou duro representando pueblo den Parlamento. 
Gradiciendo pueblo pa e confiansa. 

Continuacion Resumen di Siman 


Diamars a tuma luga e huramentacion di Marisol Lopez-Tromp 
como Minister di Desaroyo Teritorial, Infrastructura y Medio 
Ambiente. E ceremonia a tuma luga na Cas Ceremonial di 
Gobernador den presencia di Prome Minister di Aruba sra. 
Evelyn Wever - Croes y coleganan Minister. Minister Lopez- 
Tromp ta asumi e responsabilidad como Minister un bes mas, 
despues di 10 aña representando pueblo den Parlamento. 


Manera cu DOW a anuncia comienso di e siman, por observa 
e trabounan di “recapping” di e caminda entre rotonde AAA pa 
rotonde FCCA cu a tuma luga diahuebs awenochi. 


Cada aña ta celebra World Wetlands Day riba 2 di februari, e 
tema di e aña aki ta: 

“Wetlands and Biodiversity”. Un momento pa accentua e 
importancia di conservacion di biodiversidad. 


Gobierno di Aruba, Ministerio di Turismo, Salud y Deporte 
a anuncia dia 30 di januari 2020 pa mas o menos 3.45 pm 
ora local di Aruba, Organisacion di Salud Mundial (WHO) a 
declara Novel Corona Virus (2019-nCoV) como un malesa 
di importancia pa salud publico di emegencia internacional 
(Public Health Emergency of International Concern, PHEIC). 
Kico esaki ta significa pa Aruba: E situacion ta keda mescos 
solamente cu e ta hisa e nivel di prepara nos mes. Ta mas pro- 
activo den nos sistema di salud pa e momento cu tin un caso 
sospechoso, atende mas diligente posibel. Cu esaki kiermen 
Cu e sistema di vigilancia mester ta hopi mas atento pa detecta 
un caso mas trempan. Pa asina por isola y maneha e caso 
sospechoso segun proceduranan vigente. 


Aruba NO tin ningun caso sospechoso te na e momentonan aki. 
Si tin cualkier informacion nobo of adicional, claro despues cu 
verifica esaki, Gobierno di Aruba lo comunica esey na pueblo 
mas lihe posibel. 


Diahuebs mainta Minister di Turismo, Salubridad Publico y 
Deporte Sr. Dangui Oduber a ricibi e organisacion di Caribbean 
Med Labs Foundation y representante di Departamento di 
Salud Publico. Conforme cu e vision di Minister Oduber riba e 
tereno di hisa calidad di servicio, Minister Oduber a cuminsa cu 
un trayecto pa sigura e calidad di servicionan di laboratorionan 
na Aruba. Minister Oduber ta haya cu ta importante pa como 
Gobierno, tin un maneho delinea y stipula na kicolaboratorionan 
mester cumpli cu ne. Esaki ta pa asina por sigura cu e resultado 
di cada test ta uno confiabel y valido conforme reglanan 
international. Tambe e ta importante cu cada pashent ricibi 
un diagnosis cu ta basa riba resultadonan confiabel, di cual 
70% pa 80% di e tratamento ta basa. Solamente a base di 
resultadonan confiabel y cifranan concreto ricibi, Gobierno por 
tuma e decision corecto. Ta a base di esakinan Gobierno por 
bin cu programanan di prevencion y monitor e salud publico 
di Aruba den su totalidad. Como pais e ta nos deber pa hisa, 
sigura y mantene nos calidad di servicionan riba un nivel halto, 
segun e mandatario. 

Den cuadro di prevencion Aruba pronto lo conta cu un plan 
nacional di prevencion, p'esey ta importante pa tur laboratorio 
mantene un calidad di servicio halto. 


E San Nicolas Visitor Information Center ta dunando e resultado 
desea. Hopi turista ta bishita e oficina. Mensualmente mas di 


700 turista ta bishitando e oficina di turismo na San Nicolas 
cual sigur ta yuda stimula e movecion y trafico cu nos ta desea 
pa San Nicolas. Tin varios proyecto turistico andando na San 
Nicolas pa cuminsa tambe e desaroyo turistico pariba di brug. 


Diadomingo 26 di januari, Minister Xiomara Maduro a celebra 
Aña Nobo Chines hunto cu e comunidad Chines na New China 
Club. E mandatario a disfruta di un anochi agradable cu musica, 
baile y cena. Minister Maduro a hiba un discurso durante cual 
el a recorda e palabranan di Nos Libertador: 'Arubiano no ta 
solamente esun cu a nace na Aruba, sino tambe esun cu a haci 
Aruba su nacion y boso a haci Aruba boso cas leu for di cas”. 
Na nomber di Gobierno e dignatario a gradici e Board Chinese 
Club pa e invitacion. Alabes Minister di Economia a gradici 
e comunidad Chines pa nan aporte na nos comunidad y nos 
economia. Na final e mandatario a desea henter e comunidad 
chines un Feliz Aña Nobo yena cu salud, rikesa y prosperidad! 


E ehecutivonan di Departamento Economico a presenta e 
resultado di e trabounan cu diferente grupo di experto a haci 
pa yega na un Plan Nacional Strategico pa por yega na un 
desaroyo duradero pa Aruba. E trabou importante aki a resulta 
den e rapport 'Nos Plan, Nos Futuro” y ta basa riba e programa 
di gobernacion 'Hunto Pa Aruba' y e metanan di desaroyo 
sostenibel di Agenda 2030 di Nacionnan Uni. Awor nos Pais 
ta conta cu un bista di e metanan y actividadnan necesario cu 
hunto nos mester ehecuta pa logra un desaroyo sostenibel pa 
Aruba. E mandatario a gradici e ehecutivonan di Departamento 
di Economia pa e tremendo trabou ehecuta pa por a conclui e 
NSP ‘Nos Plan, Nos Futuro’. 


Diabierna anochi Minister Maduro a conmemora hunto cu 
e comunidad Hudiu na Aruba, e 75 aña di e Liberacion di e 
camponan di concentracion di Nazi. Durante e servicio di 
Kabbalat Shabbat presidi pa Rabbi Kripper na Beth Israel 
Synagogue, e mandatario tabata tin e honor di por a resa 
un oracion pa nos Pais. Na final e dignatario a participa na e 
ceremonia di santificacion di biña y kibramento di pan cu ta e 
custumber despues di e Shabbat. 


Diabierna anochi, Minister di Cultura a presencia e Final di e 
Festival di Caiso Monarch den Carnival Village. E mandatario 
a gradici e 18 participantenan y tambe a yama danki na e 
publico pa nan apoyo y sosten. E dignatario a enfatisa pa 
disfruta di e Festival y nos Carnaval 66 den union, mesun 
union cu e musiconan, areglista, compositor y cantantenan cu 
a participa den e Festival a demostra. Durante e Festival di 
Caiso, Stichting MUSICA a honra sr. Gregory Lyder y Gregory 
Richardson pa nan aporte valioso na e festival y musica di 
Calypso. Na final Minister di Cultura a corona e ganado Caiso 
King Galloway. 


Minister di Cultura tabata presente diasabra anochi na e final 
di Soca Monarch Festival. Durante e Festival Stichting Musica 
den presencia di e mandatario a reconoce Roland Croes, e 
dinamico director di Setar NV pa su gran aporte pa Carnaval di 
Aruba y tambe a reconoce e Maestro Baluarte Musico Franklyn 
Granadillo y Roberto Geerman. E dignatario a disfruta di e 
Festival y na final a corona ‘Black Diamond’ como e ganado di 
Soca Monarch 2020. 

